সমাজ এখনো ‘মাস্টার’ শ্রেণিটির প্রতি একটু দরদ বরাদ্দ রেখেছে। এই দরদের রেশ ধরেই হয়তো একটু আদর করে ‘মাস্টার’ শব্দের উচ্চারণে একটা নিজস্ব স্বর ঢুকিয়ে ‘মাস্টর’ নামে ডাকে। মুক্তবাজার অর্থনীতির ভেতরে ঢুকে মাস্টারও বদলে গেছে। মুক্তবাজার অর্থনীতিতে কেউ কাউকে আর তেমন পাত্তা দিতে চাচ্ছে না। প্রায় সবার একটাই স্বপ্ন ‘টাকা কামাতে হবে’। উঁচু দালানের উঁচুতে দাঁড়িয়ে উঁচুতে তাকাতে হবে। সমাজ কিংবা ছাত্রের সঙ্গে মাস্টারের আর শ্রদ্ধার সম্পর্ক নেই। টাকাই যখন সম্পর্ক তৈরি করে দেয় তখন কে আর কাকে পাত্তা দেবে। নীতি-নৈতিকতার শেষ ধাপে পৌঁছুনো এই সমাজে মাস্টার হয়ে তিনি কী করতে চেয়েছেন। এই ‘মাস্টর’ হয়ে যতীন সরকার ক্লাসে কিংবা ক্লাসরুমের বাইরে শপিংমলের ভেতরে ঢুকে যাওয়া নাগরিক মনকে কী শেখাতে চেয়েছেন। পকেটে কিংবা হাতে ‘লালকলম’ নিয়ে প্রাচীন ভারতীয় স্কুলিংয়ের একটা ধ্যান-জ্ঞান নিয়ে তিনি সমাজকে কী শেখাতে চাইছেন। আসলে, মাস্টারি আর লেখালেখিকে তিনি একটা সাধনাই ভাবেন। আলাপে-আড্ডায় বিবৃতির সুরে তিনি বলেছেন,